आज स्टार्स को योग सिखाती हैं अंशुका, करीना पहली क्लाइंट, बोलीं-आलिया ने प्रेग्नेंसी में भी किया योग
Journey of Bollywood Celebrity Yoga Trainer Anshuka Parwani; Who Was Her First Client and How Did She Learn Yoga? योग से जुड़ने से पहले मैं जेट एयरवेज में कमर्शियल पायलट थी। इसी दौरान एक मोटर बाइक एक्सीडेंट में मैं बुरी तरह से चोटिल गई।
मुंबई के बांद्रा का अंशुका योग स्टूडियो। यहां हमारी मुलाकात हुई एक बहुत ही खास इंसान से जिनके नाम पर ये स्टूडियो है यानी अंशुका परवानी से। अंशुका सेलिब्रिटी योग ट्रेनर हैं जो पिछले 10 सालों से बॉलीवुड सेलेब्स को योग सिखा रही हैं।
करीना कपूर, दीपिका पादुकोण, अनन्या पांडे, रकुलप्रीत सिंह, अर्जुन कपूर, सैफ अली खान जैसे 20-25 से ज्यादा सेलेब्स अंशुका के क्लाइंट हैं। वजन घटाने-बढ़ाने से ज्यादा सेलेब्स अंशुका के पास डांस के लिए बॉडी में फ्लेक्सिबिलिटी बढ़ाने, मेंटली शांत और फोकस्ड रहने के लिए योग करने आते हैं।
आज रील टू रियल में हम अंशुका से जानेंगे कि बॉलीवुड के सितारे कैसे योग के जरिए अपनी फिटनेस का ध्यान रखते हैं, कैसे योग उनकी ट्रांसफॉर्मेशन जर्नी में उनकी मदद करता है।
एक्सीडेंट की वजह से 8 महीने बेड पर रहीं, फिर शुरू किया योग
योग से जुड़ने से पहले मैं जेट एयरवेज में कमर्शियल पायलट थी। इसी दौरान एक मोटर बाइक एक्सीडेंट में मैं बुरी तरह से चोटिल हो गई। पूरी बाॅडी में कई जगह फ्रैक्चर हुए। सिर पर गहरी चोट थी, रीढ़ की हड्डी में भी चोट आई थी। इस वजह से 8 महीने तक पूरी तरह से बेड पर रही। मैं एथलीट रह चुकी हूं, स्विमिंग में मुझे गोल्ड मेडल मिले हैं तो जब 8 महीने का ब्रेक मिला तो मेरे लिए बहुत मुश्किल हो गया। जिंदगी थम सी गई। मेरे लिए हिलना-डुलना, चलना तक मुश्किल हो गया था जिससे मुझे मेंटली, इमोशनली और फिजिकली काफी परेशानी हुई।
इसी दौरान फिजियोथेरेपी के साथ-साथ मैंने योग करना शुरू किया। उस वक्त फिजिकल के अलावा मैं मेंटल ट्रॉमा से भी गुजर रही थी, जो किसी दवाई से ठीक नहीं हो सकता था। योग मेरी जिंदगी में मेरी मां की वजह से आया, मां भी योग टीचर थीं।
इस हादसे के बाद योग मेरी लाइफस्टाइल बन गया और इसकी प्रैक्टिस ही मेरे लिए सबकुछ है। योग की वजह से मैं आज यहां इस मुकाम पर हूं। बस, यहीं से मेरी जर्नी शुरू हो गई, उसके बाद मैंने कभी एयरलाइंस में काम नहीं किया। योग ने मुझे इतना सबकुछ दिया है तो मेरी बस यही कोशिश है कि इसे देश-विदेश हर जगह के लोगों तक पहुंचाऊं।
करीना कपूर खान थी मेरी पहली क्लाइंट बनी
यूं तो मेरे लिए हर स्टूडेंट सेलिब्रिटी है लेकिन खास तौर पर बॉलीवुड सेलेब्स की बात करें तो करीना कपूर खान मेरी पहली क्लाइंट थीं। वो हमेशा मेरे लिए बहुत स्पेशल रहेंगी। जब मुझे योग टीचर का सर्टिफिकेशन मिला तब मैं जगह- जगह जाकर योग क्लासेज ऑब्जर्व कर रही थी।
उस वक्त मेरा एक दोस्त है जो मुंबई में अपना योग स्कूल चलाता था। करीना उसकी क्लाइंट थीं लेकिन एक दिन वो करीना की क्लासेज के लिए किसी वजह से नहीं जा पा रहा था। तब उसने मुझे फोन किया और कहा कि प्लीज तुम मेरी एक क्लाइंट को योग सिखाने के लिए चली जाओ। मैं थोड़ा हिचकिचाई क्योंकि उससे पहले मैंने कभी कोई क्लास नहीं ली थी। दोस्त ने मुझे भरोसा दिलाया कि मैं कर लूंगी तो मैंने हां कह दिया। मुझे ये तक नहीं पता था कि मैं किसके घर जा रही हूं और किसे योग सिखाना है। जब वहां पहुंची तो देखा कि वो करीना हैं, तो मैं चौंक गई।
ये वो मोमेंट है, जो मेरे लिए हमेशा स्पेशल रहेगा। मैंने करीना को योग सिखाया और उन्होंने बदले में मेरी खूब तारीफ भी की थी। यहीं से करीना से मेरा कनेक्शन जुड़ा और तब से मैं उन्हें लगातार योग सिखाती आ रही हूं।
सेलिब्रिटी योग ट्रेनर बनने का मेरा कोई सपना नहीं था, ये अपने ही हो गया और मैं इस प्रोफेशन में आ गई। जब सेलेब्स जुड़ने लगे तो उन्हें सिखाने के लिए मुंबई में कोई जगह भी चाहिए थी इसलिए मैंने अपने स्टूडियो अंशुका योगा की शुरुआत की। मेरी टीम में 4-5 लोग हैं और हम मिलकर सारा काम संभालते हैं।
करीना ने दी सेल्फ लव की सीख
करीना को सालों से जानती हूं तो हम एक-दूसरे की जिंदगी के उतार-चढ़ावों के बारे में भी खुलकर बात करते हैं। एक बार करीना ने मुझसे मेरी जर्नी पूछी तो मैंने उन्हें बताया कि मैं पायलट थी।
करीना इस बात से खुश हुईं कि कैसे एक खतरनाक एक्सीडेंट के बावजूद मैंने खुद को फिर से मजबूत किया। मैंने बेबो से सेल्फ लव यानी खुद से प्यार करना सीखा है। वो कितनी भी बिजी हों, अपने आपके लिए वक्त निकालना नहीं भूलती हैं और उनकी यही बात मुझे बहुत अच्छी लगती है। चाहे वो घर पर हों या शूट पर या वेकेशन पर…करीना का कहना है कि वो दिन का एक घंटा सिर्फ खुद के लिए रखती हैं और वो करती हैं, जो उन्हें पसंद है।
प्रेग्नेंसी के दौरान 9 महीने आलिया ने किया था योग 
अंशुका की सेलिब्रिटी क्लाइंट्स में आलिया भट्ट भी शामिल हैं। आलिया ने पिछले साल अप्रैल में रणबीर कपूर से शादी की थी और नवंबर में बेटी राहा को जन्म दिया था। प्रेग्नेंसी पीरियड में आलिया एक्टिव रहीं और योग करती रहीं जिसमें अंशुका ने उनकी मदद की।
अंशुका ने कहा, 9 महीने आलिया बहुत डिसिप्लिन में थी। प्रेग्नेंसी के बाद, उनका लक्ष्य सिर्फ और सिर्फ हेल्दी और स्ट्रॉन्ग रहना था। उन्होंने कोई डेडलाइन नहीं रखी कि मुझे इतने दिनों में हेल्दी होना है या वजन कम करना है। उन्होंने खुद का मेरे सामने समर्पण कर दिया था। वो इस बात से बिल्कुल वाकिफ थीं कि उनकी बॉडी कई बदलावों से गुजर चुकी है। शुरुआत के 2-3 हफ्ते हमने प्राणायाम और ब्रीदिंग एक्सरसाइज पर फोकस किया, जिससे उन्हें काफी फायदा हुआ। आलिया की पूरी प्रेग्नेंसी की जर्नी में मैं उनके साथ थी, वो बहुत खुश थीं।
आम तौर पर डिलीवरी के बाद महिलाओं को लगता है कि कुछ ही दिनों में वो फिर से शेप में आ जाएंगी और उनका शरीर पहले जैसा हो जाएगा लेकिन ऐसा संभव नहीं क्योंकि शरीर में इतने बदलाव होते हैं कि सालभर से पहले शरीर नॉर्मल शेप में नहीं आ पाता है।
इसी वजह से डिलीवरी के बाद अगर कोई भी योग करने आए तो हमारा फोकस सबसे पहले उनके हॉर्मोन्स बैलेंस करने पर होता है। प्रेग्नेंसी के दौरान शरीर में काफी बदलाव होते हैं। डिलीवरी के बाद प्रेग्नेंसी से पहले जैसी बाॅडी बनाने में काफी वक्त लगता है। इसी वजह से मैंने इसकी पढ़ाई की हैं। इसकी ट्रेनिंग लेना बहुत जरूरी है, तभी आप किसी की प्रेग्नेंसी में मदद कर सकते हो।
अनन्या पांडे इन दिनों यिन-यांग थ्योरी पर फोकस कर रही हैं
अनन्या पांडे को योग करना बहुत पसंद है। उनके फोकस भी अलग-अलग होते हैं। इन दिनों, वे यिन-यांग थ्योरी योग कर रही हैं, जिसमें मसल्स के रिलैक्सेशन पर फोकस किया जाता है।
दीपिका, सोनम कपूर, रानी, सैफ अली खान जैसे कई सेलेब्स क्लाइंट लिस्ट में शामिल
करीना के अलावा दीपिका पादुकोण, अनन्या पांडे, सोनम कपूर, रानी मुखर्जी, सैफ अली खान, महेश भूपति, अर्जुन कपूर जैसे कई सेलेब्स अब मेरी क्लाइंट लिस्ट में शामिल हैं।
अपनी फिटनेस को लेकर मेल एक्टर्स भी अब काफी अवेयर हो गए हैं। योग के अलावा सेलेब्स जिम भी जाते हैं, उनके अपने न्यूट्रिशनिस्ट भी हैं जो खाने-पीने का ध्यान रखते हैं। मैं और मेरी टीम सेलेब क्लाइंट के न्यूट्रिशनिस्ट और डायटीशियन से टच में रहते हैं। हम सब एक टीम की तरह काम करते हुए सेलेब की डाइट से जुड़े फैसले लेते हैं। ये तकरीबन 6 महीने की प्लानिंग होती है।
हर सेलिब्रिटी का अलग-अलग लक्ष्य होता है। वो हर दिन कम से कम 60-75 मिनट वो योग करने में बिताते हैं। सभी सेलेब्स टाइम पर हमारे स्टूडियो पहुंच जाते हैं क्योंकि उनके शेड्यूल इतने फिक्स होते हैं कि उनके लिए लेट होने की गुंजाइश ही नहीं बचती है।
ज्यादातर सेलेब्स का फोकस योग के जरिए फ्लेक्सिबिलिटी बढ़ाने पर होता है। वजन कम करने या बढ़ाने से ज्यादा हॉर्मोन बैलेंस और मेंटल पीस पर अब फोकस है।
ख्वाहिश है कि प्रधानमंत्री नरेंद्र मोदी को योग सिखाऊं
बॉलीवुड में तो मेरे कई सेलेब्स मेरे क्लाइंट्स बन चुके हैं लेकिन मैं हॉलीवुड एक्टर क्रिस्टियन बेल की बहुत बड़ी फैन हूं, यदि वो मेरे स्टूडियो योग सीखने आएं या उन्हें सिखाने का मौका मिले तो मुझे बहुत खुशी होगी, ये मेरा सपना है। साथ ही मैं प्रधानमंत्री नरेंद्र मोदी जी के साथ भी योग करना चाहती हूं। सभी जानते हैं कि वो योग को कितना पसंद करते हैं। उनकी वजह से देश में योग को काफी बढ़ावा मिला है, लोगों में काफी अवेयरनेस बढ़ी है।